WICE การันตีรายได้ปีนี้โตเข้าเป้า 1.8 พันลบ. “นิวไฮ” รอบ 25 ปี รับตัวเลขส่งออกขยายตัว
WICE การันตีรายได้ปีนี้โตเข้าเป้า 1.8 พันลบ. “นิวไฮ” รอบ 25 ปี รับตัวเลขส่งออกขยายตัว พร้อมวางเป้ารายได้ปี 62 พุ่งต่อ 2.2 พันลบ.
7 ธ.ค. 2561

นายชูเดช คงสุนทร กรรมการผู้จัดการฝ่ายพัฒนาธุรกิจ บริษัท ไวส์ โลจิสติกส์ จำกัด (มหาชน) หรือ WICE เปิดเผยว่า บริษัทตั้งเป้ารายได้ปี 62 เติบโต 30 % หรืออยู่ที่ประมาณ 2,200 ล้านบาท โดยมีแผนเพิ่มปริมาณงานบริการของทุกธุรกิจ ประกอบด้วยธุรกิจขนส่งสินค้าระหว่างประเทศแบบ Door-to-Door งานบริการขนส่งสินค้าในประเทศ-ระหว่างประเทศ งานบริหารจัดการคลังสินค้า และงานด้านการขนส่งข้ามชายแดน )Cross border
ทั้งนี้ WICE มีโอกาสขยายงานจำนวนมากให้กับฐานลูกค้าเดิมและลูกค้าใหม่ เนื่องจากมีบริการที่ครบวงจร สามารถรองรับความต้องการได้ทุกรูปแบบ อีกทั้งมีบริษัทเครือข่ายกระจายอยู่ในประเทศศูนย์กลางการค้าที่สำคัญ ซึ่งมีความต้องการใช้งานบริการโลจิสติกส์สูง ประกอบด้วย WICE Logistics (Hong Kong) Ltd. , WICE Logistics (Singapore) Ltd. และบริษัทร่วมทุน EUROASIA TOTAL LOGISTICS CO., LTD. (ETL)
นอกจากนี้บริษัทจะขยายการให้บริการขนส่งสินค้าแบบไม่เต็มตู้ (LTL)เพื่อเป็นทางเลือกให้แก่ลูกค้าที่มีปริมาณของไม่มาก เพื่อเพิ่มช่องทางสร้างรายได้อีกหนึ่งช่องทาง โดยบริษัทได้รับมอบตู้คอนเทรนเนอร์แบบสั่งทำพิเศษทั้งตู้สำหรับแช่เย็น และตู้แบบแห้งแล้วจำนวน 150 ตู้ เพื่อเตรียมพร้อมสำหรับรองรับงานขนส่งข้ามชายแดนที่มีปริมาณเพิ่มขึ้น
ขณะที่แนวโน้มธุรกิจในช่วงไตรมาส 4/61 เป็นไปในทิศทางที่ดีอย่างต่อเนื่อง แม้สถานการณ์เศรษฐกิจโลกจะยังไม่มีความชัดเจนเกี่ยวกับปัญหาสงครามการค้า แต่ WICE ในประเทศต่างๆ มีปริมาณการให้บริการกับลูกค้าเพิ่มขึ้น เชื่อมั่นว่าผลการดำเนินงานปีนี้จะเป็นไปตามเป้าหมายที่วางไว้ โดยรายได้เติบโตไม่ต่ำกว่า 30% อยู่ที่ประมาณ 1,800 ล้านบาท ทำสถิติสูงสุดในรอบ 25 ปี
“การเติบโตของภาคส่งออกยังผลักดันธุรกิจโลจิสติกส์ระหว่างประเทศเติบโตในเกณฑ์ดี ที่ผ่านมาส่งออกของไทยในเดือนต.ค.มีมูลค่า 21,757.9 ล้านเหรียญสหรัฐ เพิ่มขึ้น 8.7% เป็นการกลับมาขยายตัวอีกครั้ง หลังจากเดือนก.ย.ที่ผ่านมาขยายตัวติดลบ 5.2% ขณะที่การนำเข้ามีมูลค่า 22,037.5 ล้านเหรียญสหรัฐ เพิ่มขึ้น 11.23% โดยขาดดุลการค้า 279.5 ล้านเหรียญสหรัฐ ส่วนการส่งออกรวม 10 เดือนของปี 2561 (ม.ค.-ต.ค.) มีมูลค่า 211,487.8 ล้านเหรียญสหรัฐ เพิ่มขึ้น 8.19% การนำเข้ามีมูลค่า 208,928.9 ล้านเหรียญสหรัฐ เพิ่มขึ้น 14.78% เกินดุลการค้ามูลค่า 2,558.9 ล้านเหรียญสหรัฐ
โดยสาเหตุที่ภาคส่งออกกลับมาฟื้นตัวเนื่องจากการส่งออกขยายตัวได้ดีเกือบทุกตลาด โดยตลาดในภูมิภาคเอเชีย เช่น ญี่ปุ่น อินเดีย และ CLMV ขยายตัวในระดับสูงที่ 18.7% , 12% และ 18.2% สหรัฐฯ และจีน ก็กลับมาขยายตัว โดยเพิ่ม 7.2% และ 3% หลังจากหดตัวลงเล็กน้อยในเดือนก.ย. 61” นายชูเดช กล่าว
สำหรับผลประกอบการไตรมาส 3/61 บริษัทมีรายได้รวมทั้งสิ้น 490.53 ล้านบาท ปรับตัวเพิ่มขึ้นจากช่วงเดียวกันของปีก่อนที่มีรายได้รวมอยู่ที่ 371.50  ล้านบาท จำนวน 119.02 ล้านบาท หรือปรับตัวเพิ่มขึ้น 32.04% และมีกำไรสุทธิ 30.76 ล้านบาท ปรับตัวเพิ่มขึ้นจากช่วงเดียวกันของปีก่อน ที่มีกำไรสุทธิ 27.95 ล้านบาท จำนวน 2.81 ล้านบาท หรือปรับตัวเพิ่มขึ้น 10.07%
ส่วนผลประกอบการงวด 9 เดือนปี 61มีรายได้รวมอยู่ที่ 1,313.41 ล้านบาท เพิ่มขึ้น 254.96 ล้านบาท หรือเพิ่มขึ้น 24.09% จากช่วงเดียวกันของปีก่อนซึ่งมีรายได้รวมที่ 1,058.45 ล้านบาท และมีกำไรสุทธิอยู่ที่  79 ล้านบาท ปรับตัวเพิ่มขึ้นจากช่วงเดียวกันของปีก่อนที่มีกำไรสุทธิ 77.73 ล้านบาท จำนวน 1.27 ล้านบาท หรือปรับตัวเพิ่มขึ้น 1.63%
ปัจจุบันสัดส่วนรายได้ของ WICE แบ่งเป็น Sea Freight 35%, Air Freight 45%, การให้บริการ Logistics 17% และ Cross-Border Services 3%